དབལ་ཤུལ་གསེར་རྟ།
གསེར་འབྲོག་གི་ཁྲིམས་གཏམ།
ལེགས་སོ། ད་དེ་རིང་མདོ་སྨད་གསེར་ཡུལ་འཛིན་མའི་གཞི་ཁྱོན་འདི་ས་ཁ་རྒྱ་ཆེ་ས། གནམ་ལྟོ་བ་ཡངས་ས། ཞྭ་དཀར་ལྡོང་གི་རྒྱུད་པ་དབལ་ཤུལ་དཔོན་ཚང༌། གནམ་ལྷ་བབ་ཀྱི་རྒྱལ་པོ། ས་ལྷུན་གྲུབ་ཀྱི་མངའ་བདག་འདི་ལ། ཕྱི་ཁྲི་སྡེ། ནང་སྟོང་སྡེ། ཧུ་ར་བརྒྱ་སྡེའི་མངའ་ཐང་འདི། མཚོ་ཆེན་པོ་ཁ་ཞགས་ཀྱི་ལེ། སྡེ་ཆེན་པོ་འཇམ་དལ་ཉི་ལེར། སྲིད་འབྱོར་དགུང་སྔོན་དབྱིངས་དང་མཉམ་པའི་བསྐལ་བཟང་ལྷ་ཉིན་དཀར་པོ་འདི་ལ། ངས་གོང་བཞུགས་རྗེ་ཡི་གདུང་རབས། འོག་སྡེ་སྲིད་པའི་ཆགས་ཚུལ། ལུགས་ཟུང་ཁྲིམས་ཀྱི་དར་ཚུལ། མདོར་བསྡུས་ཤིག་སྐབས་སུ་བབ་པའི་གཏམ་དང༌། དུས་སུ་བབ་པའི་ཆར་གྱི་དཔེ་ལྟར་ཞུ་དགོས་ན། གཏམ་ཡར་ཞུ་རྒྱལ་པོའི་ཐུགས་ལ་འབབ་ནི་ཞིག་དང༌། གཏམ་མར་བཤད་ཁྲོམ་པའི་རྣ་བར་སྙན་ནི་ཞིག་ཞུ་བཤད་མི་ཤེས་པ་ནི། བདག་ལ་སྦྱང་བའི་བློ་གྲོས་ཉག་ཕྲ་ནི། ཤེས་བྱའི་མཐོང་རྒྱ་གྲངས་ཉུང་ནི་འདྲ་འདྲ་ཞིག་གིས་ཡིན་རུང༌། ད་ངས་རྟེན་འབྲེལ་བརྡ་མཚོན་ཙམ་ལ། ངོ་མཚར་གཏམ་གྱི་ལབ་གླེང་བྱེད་པ་ལ། གོང་བཞུགས་རྗེ་ཡི་གདུང་རབས་བྱོན་ཚུལ་ནི། གངས་དཀར་ཚར་དུ་དངར་བའི་ཞིང་ཁམས་འདི་ལ། བོད་རྒྱལ་ཐོག་མ་གཉའ་ཁྲི་བཙན་པོ་ནས་གནམ་ལ་ཁྲི་བདུན་དང༌བར་གྱི་སྟེང་གསུམ། ས་ལ་ལེགས་དྲུག ཆུ་ལ་སྡེ་བརྒྱད། བར་ལ་བཙན་ལྔ༌། བོན་གྱི་རྒྱལ་པོ་བཞི། ཆོས་ཀྱི་རྒྱལ་པོ་བཅུ། མཐའ་མའི་རྒྱལ་པོ་གཅིག་བཅས་རྒྱལ་རབས་བཞི་བཅུ་ཞེ་ལྔ་ཡིད་བཞིན་དབང་གི་རྒྱལ་པོ་ཕྲེང་མ་ཆད་པར་བྱོན་ལ་དེའི་ནང་དུ་ཤིན་ཏུ་སྐྱིད་པའི་རྒྱལ་རབས་ཕྱེད་དང་བཅུ་གསུམ་དང༌། དེ་ལས་ཀྱང་ཆོས་རྒྱལ་མེས་དབོན་རྣམ་གསུམ་ཉི་ཟླ་སྐར་གསུམ་གྱི་ཚུལ་དུ་བྱོན་ནས་སྲིད་དཔལ་གྱི་མངའ་ཐང་དགུང་དང་མཉམ་མོ། །འོག་སྡེ་སྲིད་པའི་ཆགས་ཚུལ་ལ་སྟོད་མངའ་རིས་སྐོར་གསུམ། བར་དབུས་གཙང་རུ་བཞི། སྨད་མདོ་ཁམས་སྒང་དྲུག་སོགས་ཀྱི་མངའ་ཐང་ཕྱོགས་བཅུར་རྒྱས་པས་ཕྱི་གངས་ལྗོངས་ཡངས་པའི་གཞི་ཁྱོན་རྒྱ་ཆེ་ལ། ནང་གདོང་དམར་བོད་ཀྱི་རུས་ཚན་གྲངས་མང་བར་གྱུར། དེས་ན་འབངས་སྡེ་སྐྱོང་བའི་རྗེ་ཡོད་ན། སྐྱོང་བྱེད་ཁྲིམས་ཀྱི་གཞི་ཡང་ཡོད་དགོས་པའི་དཔེ་ལྟར་རྒྱལ་ཁྲིམས་གསེར་གྱི་འཁོར་ལོ་རྩིབས་སྟོང་དེ་འཕགས་མཆོག་ཕྱག་ན་པདྨོའི་ཐུགས་བསྐྱེད་དམ་བཅའི་སྨོན་ལམ་དུས་སུ་བབ་པ། གང་འདུལ་སྤྲུལ་བའི་རྒྱལ་པོ་ཚངས་པ་ཆེན་པོ་ཆོས་རྒྱལ་སྲོང་བཙན་སྒམ་པོ་བསམ་བཞིན་དུ་བསིལ་ལྗོངས་གདོང་དམར་གྱི་སྐྱེ་འགྲོར་ལུགས་གཉིས་ཁྲིམས་ཀྱིས་སྐྱོང་བའི་རྗེ་བོར་བྱོན་ཏེ། ཐབས་མཁས་འགྲོ་བ་འདུལ་བའི་ཕྱིར་དུ་བཀའ་ཡི་ཁྲིམས་ཆེན་དྲུག་བཞག་པ་ནི། ཁྲི་རྩེ་འབུམ་བཞེར་གྱི་ཁྲིམས་དང༌། འབུམ་གསེར་ཐོག་ཤ་བ་ཅན་གྱི་ཁྲིམས། རྒྱལ་ཁམས་དཔེར་བླངས་ཀྱི་ཁྲིམས། མདོ་ལེན་ཞུ་བཅད་ཀྱི་ཁྲིམས། དབང་ཆེན་བཀའ་(བཀས་)བཅད་ཀྱི་ཁྲིམས། ཁབ་སོ་ནང་གི་ཁྲིམས་ཏེ་དྲུག་བཞག དེ་ནས་མཛངས་བློན་ཐུ་མི་རྒྱ་གར་འཕགས་པའི་ཡུལ་དུ་མངགས་ནས་དམ་པ་ཆོས་ཀྱི་སྲོལ་བཏོད་ཅིང༌ཆོས་རྒྱལ་ཆེན་པོས་མི་ཆོས་གཙང་མ་བཅུ་དྲུག་གི་ཁྲིམས་བཞག་པ་ནི། དཀོན་མཆོག་ལ་གུས་པ་དང༌། དམ་པའི་ཆོས་སྒྲུབ་པ། ཕ་མར་བཀུར་བ། ཡོན་ཏན་ཅན་གོང་དུ་བཀུར་བ། རིགས་མཐོ་བ་དང་རྒན་པ་ལ་ཕུ་དུད་བྱེད་པ། ཡུལ་ལ་ཕན་འདོགས་པ། ཡིད་དྲང་བ། མིག་ཡ་རབས་ལ་ལྟ་བ། ཟས་ནོར་སྤྱོད་ཤེས་པ། དྲིན་ཅན་ལ་དྲིན་ལན། བྲེ་སྲང་ལ་གཡོ་སྒྱུ་མེད་པ། སྤྱི་སྙོམས་ཤིང༌ཕྲག་དོག་མེད་པ། བུད་མེད་ཀྱི་ཁ་ལ་མི་ཉན་པ། ངག་འཇམ་ཞིང་སྨྲ་མཁས་པ། ཐེག་ཆེ་ཞིང་བློ་ཁོག་ཡངས་པ། མཛའ་བཤེས་ལ་གཞུང་དྲང་བ་རྣམས་བཞག་ནས་ལུགས་ཟུང་གི་ཁྲིམས་ཡོ་མེད་ཚངས་པའི་ཐིག་འདྲ་བ་ཞིག་གིས་མངའ་རིས་སུ་གཏོགས་པ་ཐམས་ཅད་བདེ་སྐྱིད་དགའ་བ་བརྒྱ་ལྡན་གྱི་འགྲན་ཟླར་འོས་པ་ཞིག་ཏུ་གྱུར། ཕྱིས་སུ་བོད་ཀྱི་སྡེ་སྲིད་སྐྱོང་བ་རིམ་བྱོན་གྱིས། ནག་ཆེན་ཁྲག་གཅོད་ཀྱི་ཞལ་ལྕེ་དང༌། བསད་པ་སྟོང་གི་ཞལ་ལྕེ། བརྐུས་པ་འཇལ་གྱི་ཞལ་ལྕེ། བསྙོན་ཧམ་མནའ་དག་གི་ཞལ་ལྕེ་སོགས་ཞལ་ལྕེ་བཅུ་གསུམ་དང་བཅུ་དྲུག་རྣམས་བླང་དོར་ལམ་སྟོན་གསལ་བའི་ཁྲིམས་སུ་བཅས་ནས་ཁྲིམས་ལྡན་བོད་ཀྱི་རྒྱལ་ཁམས་སུ་གྱུར་བ་ཡིན་ལ། སྡེ་བ་སོ་སོ་ལ་ཡུལ་ཁྲིམས་ཐ་དད་རེ་ཡོད་པ་ནི། ཕྱིས་བལྟས་ན་གཡང་དཀར་ཁྱུ་གཅིག་ལ། སྒོས་མ་རེའི་རྩིབ་ན་བུ་རེ་ཞེས་པའི་དཔེ་ལྟར། ས་གནས་ཡུལ་སྲོལ་རེ་ལ་བབ་བསྟུན་བདེ་འགོད་ཀྱི་ནང་ཁྲིམས་ལག་བསྟར་མ་རེ་ཡོད་ཀྱང༌། ད་རྗེ་དཔོན་གོང་མ་ཚོས་མཛད་པའི་ཁྱབ་ནོན་བླང་དོར་གསལ་བའི་ཡུལ་ཁྲིམས་ཤིག་ཡོད་པ་ནི། ཁྲིམས་བཞི་ལ་འགུགས་བརྒྱད་བཀོད་ཡོད་པ་དེ་ཡིན་ལ། ཁྲིམས་བཞི་ནི་མི་བསད་ན་སྟོང་དང༌། རྐུ་བྱས་ན་འཇལ། རྫུན་བཤད་ན་མནའ། ཆུང་མ་ཕྲོགས་ན་རིན་དང་བཞི། འགུགས་བརྒྱད་ནི་བཙན་པོའི་ཁ་གནོན་དང༌། གཉོམ་ཆུང་གི་འདབས་སྐྱོར། ཕྱིའི་ཁ་གོང༌། ནང་གི་ལ་རྒྱ། ཡ་རབས་ལ་བཟང་བསྟོད། མ་རབས་ལ་དམའ་འབེབ། བཟང་པོ་ལ་གཏང་རག། ངན་པ་ལ་ཆད་པ་དང་བརྒྱད། ཁྲིམས་དེ་ཚོ་ཁྱབ་ནོན་གྱི་སྡེ་ཁྲིམས་སྤྱི་ཡིན། དེ་མིན་རང་སྡེ་རེ་ལ་རང་ཁྲིམས་དམིགས་བསལ་བ་རེ་ཡོད་པ་དེ་ཚོ་བརྩི་སྲུང༌དང་ལེན་བྱེད་པར་ཁྲིམས་ཀྱི་གཞི་ནི་ངོ་ཚ་ཁྲེལ་ཡོད་དང༌། ཁྲིམས་ཀྱི་རྩ་བ་ནི་དོ་མཉམ་པ་དེ་ཡིན། དེས་ན་ཕྱི་ན་དགྲ་མེད་པ། ནང་ན་གྱོད་མེད་པའི་དཔེ་ལྟར་འཐབ་ཅིང༌རྩོད་པའི་འཁྲུག་ལོང་དང་ཁ་མཆུ་དཀར་ནག་ཁྲ་གསུམ་སོགས་མི་བདེ་བ་བདེ་བ་ལ་འགོད་པའི་ཆོས་སྲིད་བླང་དོར་གྱི་གནས་རྣམས། འཁྱོག་བྲལ་དྲང་པོར་སྲང་བ་ཚངས་པའི་ཐིག་གི་ཁྲིམས་བཟང་གསལ་བ་འདི་ལ་བརྟེན་ནས་ཉེས་ཅན་ལ་ཆད་པ་དང༌སྡིག་ཆེན་ལ་རྣམ་སྨིན་ཡོང་དུ་འཇུག་པ་ནི་ལས་རྒྱུ་འབྲས་ལ་ཡིད་ཆེས་པ་དང༌། ལེགས་པའི་རྒྱལ་ཁྲིམས་ལ་བརྩི་སྲུང་དམ་གནས་ཡོང་བའི་ཐབས་རྒྱ་གཅིག་ཡིན། མ་ཟད་གོང་དཔོན་པོས་ཅི་གསུངས་ལ་ཡ་ཡ་ཡིན་ཡིན། འབངས་སྡེ་བའི་སྐྱིད་སྡུག་ལ་གཅིག་ཕན་གཅིག་གྲོགས་བྱས་ན། ཕྱི་པདྨ་དཀར་པོའི་རྒྱ་མི་ཞིག །ནང་ཅོ་ག་གྲོ་མོའི་ཚང་མི་འཐོར། །ཟེར་བའི་དཔེ་བཞིན་འོང་བ་དང༌། དེ་ལྟར་དུ་བྱས་ན་གཅིག་བཤད་ན་སྡེ་དཔོན་མགོ་འཛོམས་ཀྱང་ཟེར། གཉིས་བཤད་ན་སྡེ་དཔོན་ཁྲིམས་ལྡན་ཡང་ཟེར། ཕྱི་ནས་ཁྲིམས་འཛིན་གྱི་དཔོན་ཞིག་དང༌ཁྲིམས་སྲུང་གི་སྡེ་རེ་བྱེད་རྒྱུ་བཀའ་དྲིན་མི་ཆུང་བར་ཞུ་ཞུ། གོང་དུ་ཞུས་པ་དེ་ཚོ་རེད་བསམ་ན་རི་བོའི་རྩེ་དང༌། རེད་མ་བསམ་ན་ཆུ་ཆེན་འགྲམ་དུ་ཞོག་དང་ཆོག་གི དེ་མིན་ཞུ་བྱ་ཅི་ཡང་མེད་པས་ཀུན་གྱིས་ངེས་འདྲོངས་མཛོད། ཅེས་སོ། །